Ændret forslag til RÅDETS FORORDNING om ændring af forordning (EØF) nr. 4045/89 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen (forelagt af Kommissionen i henhold til EF-traktatens artikel 250, stk. 2)

BEGRUNDELSE

Det oprindelige forslag blev vedtaget af Kommissionen den 13. november 2001 (KOM(2001) 663 endelig - 2001/0264(CNS)) og sendt til høring i Europa-Parlamentet.

Europa-Parlamentet vedtog en betænkning herom den 24. september 2002 (A5-0275/2002). Flere af Parlamentets ændringsforslag udbygger forordningens bestemmelser og gør dem klarere og kan indarbejdes i den endelige udgave af forordningen om ændring af forordning (EØF) nr. 4045/89.

2001/0264 (CNS)

Ændret forslag til RÅDETS FORORDNING om ændring af forordning (EØF) nr. 4045/89 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Europa-Parlamentet [2], og

[2] EFT C [...] af [...], s. [...].

ud fra følgende betragtninger:

(1) Reglerne for udvælgelse af de virksomheder, der skal kontrolleres, jf. artikel 2 i Rådets forordning (EØF) nr. 4045/89 [3], senest ændret ved forordning (EF) nr. 3235/94 [4], bør ændres for at tage hensyn til udviklingen i anvendelsen af risikoanalyseteknik i forbindelse med andre kontrolforanstaltninger for at tage hensyn til inflationen siden den seneste ændring af forordning (EØF) nr. 4045/89 og for at give medlemsstaterne større smidighed ved udvælgelsen af virksomheder.

[3] EFT L 388 af 30.12.1989, s. 18.

[4] EFT L 338 af 28.12.1994, s. 16.

(2) Der bør fastsættes bestemmelser for de tilfælde, hvor medlemsstaterne udfører fælles aktioner vedrørende gensidig bistand mellem medlemsstater. Det faldende antal kontroller, som skyldes udvælgelsen af virksomheder ved risikoanalyseteknikker og øget gensidig bistand, bør ikke føre til en forringelse af kontrollens kvalitet.

(3) Bestemmelserne vedrørende meddelelsen af anmodninger om gensidig bistand i henhold til artikel 7 i forordning (EØF) nr. 4045/89 bør forenkles.

(4) Bestemmelserne vedrørende Fællesskabets finansielle deltagelse i medlemsstaternes udgifter som følge af anvendelsen af forordning (EØF) nr. 4045/89 er forældede og bør ophæves.

(5) Forordning (EØF) nr. 4045/89 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 4045/89 foretages følgende ændringer:

(1) I artikel 1 foretages følgende ændringer:

a) Stk. 1 affattes således:

"1. Denne forordning vedrører kontrol af, om de foranstaltninger, der direkte eller indirekte indgår i ordningen for finansiering gennem EUGFL, Garantisektionen, rent faktisk er blevet gennemført på behørig vis, idet kontrollen foretages på grundlag af forretningspapirer fra støttemodtagerne eller de betalingspligtige, i det følgende benævnt »virksomheder«, eller deres repræsentanter."

b) Følgende afsnit indsættes:

"Kontrol af udviklingsforanstaltninger og -projekter i landdistrikter, som ikke eksplicit er udelukket fra denne kontrols anvendelsesområde, jf. bilaget til forordning (EF) nr. 2311/2000*, skal gennemføres under særlig hensyntagen til de særlige betingelser, der gælder for gennemførelse af disse foranstaltninger og projekter."

_________________________________________________

* EFT L 265 af 19.10.2000, s. 10.

(2) I artikel 2, stk. 2, foretages følgende ændringer:

(a) i første afsnit ændres beløbet 100 000 ECU til 150 000 EUR

(b) i fjerde afsnit ændres beløbet 300 000 ECU til 350 000 EUR

(c) i femte afsnit ændres beløbet 30 000 ECU til 40 000 EUR.

(3) I artikel 3, stk. 1, indsættes følgende led:

"- kontrol på grundlag af regnskaber eller bogføring af finansielle bevægelser for at fastslå, om de dokumenter, som det betalende organ fremlægger som bevis for betaling af støtten til støttemodtagerne, er korrekte på kontroltidspunktet."

(4) I artikel 7 foretages følgende ændringer:

(a) I stk. 1 indsættes følgende afsnit:

"Når to eller flere medlemsstaterne i det program, der fremsendes i henhold til artikel 10, stk. 1, foreslår en fælles aktion, der vedrører gensidig bistand, kan Kommissionen efter anmodning tillade en nedsættelse på højst 25% af det minimumsantal kontroller, der i henhold til artikel 2, stk. 2, er fastsat for den pågældende medlemsstat."

(b) Stk. 2, sidste punktum, affattes således:

"Der skal fremsendes en kvartalsoversigt til Kommissionen over disse anmodninger senest en måned efter udgangen af hvert kvartal. Kommissionen kan anmode om en kopi af enkelte anmodninger ."

(c) Stk. 4 affattes således:

"4. Hvis virksomhedskontrol foretaget i overensstemmelse med artikel 2 kræver, at der indhentes yderligere oplysninger fra en anden medlemsstat, bl.a. i form af krydskontrol, jf. artikel 3, kan der fremsættes særlige behørigt begrundede anmodninger om kontrol. Der skal fremsendes en kvartalsoversigt til Kommissionen over disse anmodninger senest en måned efter udgangen af hvert kvartal. Kommissionen kan anmode om en kopi af enkelte anmodninger.

Anmodningen om kontrol skal være efterkommet inden seks måneder efter modtagelsen; kontrolresultaterne meddeles snarest muligt den anmodende medlemsstat og Kommissionen. Meddelelsen til Kommissionen skal være på kvartalsbasis og fremsendes senest en måned efter udgangen af hvert kvartal."

(5) Artikel 12, 13, 14, 15, 16, 16a og 17 udgår.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes med virkning fra kontrolperioden 2003/2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand